Jan Erik Iversen

Jan Erik «Jannik» Iversen (født 2. juli 1957) er en norsk pengeinnkrever.

Iversen vokste opp i en søskenflokk på fem under fattige kår i Radarveien på Karlsrud i Oslo. To av hans brødre 
døde av rusrelaterte overdoser.

Han fikk sin første dom for brudd på veitrafikkloven i 1979. Fra slutten av 1980-tallet begynte han å bli lagt merke til av politiet, men ble ikke regnet som del av de harde kriminelle miljøene. Ifølge tidligere politispaner Johnny Brenna var ikke Iversen ansett som en av verstingene i torpedomiljøet på 1990-tallet, men var likevel et kjent navn for politiet. Iversen holdt seg innenfor gambling, spritsmugling og gråsonefinans, og var aldri involvert i de store kriminelle miljøene. Han tok oppdrag som pengeinnkrever uten å ha noe miljø i ryggen. Iversen hevder selv han begynte ta oppdrag som pengeinnkrever etter at han selv ble svindlet for 150 000 kroner.

Han ble først kjent for offentligheten som pengeinnkrever i 1989, da han sammen med Espen Lee oppsøkte hesteeieren Kåre Olav Vatnøy som angivelig skyldte penger til travkusken Atle Hamre. September 1991 ble Jan Erik Iversen dømt til 60 dagers fengsel og 5000 kroner i bot av Nordhordlands herredsrett for rettsstridig tvang og legemsfornærmelse overfor Vatnøy. Iversen var sammen med Espen Lee hyret av travtrener Atle Hamre for å kreve inn 85 000 kroner som Hamre mente han hadde krav på fra Vatnøy etter salg av travhesten Kimbergirl J. Retten beskrev Lee og Iversens atferd overfor Vatnøy som brutal og opprørende. Iversen skal sammen med Hamre og Lee ha oppsøkt Vatnøy på hans kontor i Knarvik senter i Lindås februar 1989. Der skal Vatnøy ha blitt slått og truet før de tre ble pågrepet av lensmannsbetjenter idet de tre tvang Vatnøy ut av sin forretning. Iversen ble også dømt for å ha kjørt bil med en mann på panseret ved en anledning i Oslo 12. oktober 1988.

Mens han jobbet på Bjerke travbane i Oslo, fikk han interesse for pengespill. Han ble etter hvert et kjent ansikt i pokermiljøet i Norge, og bodde en periode på 1990-tallet i Las Vegas. Han oppgir selv profesjonell gambler som sitt yrke.

Da den beryktede torpedoen Eivind Johansen ble drept i 2000, var Iversen en av kistebærerne i begravelsen. En annen av kistebærerne var finansmannen Ole-Petter Lindegaard, som Iversen ble kjent med gjennom Johansen. Med på en reise Lindegaard inviterte ham med på til Dubai i 2001, var også finansmannen Christer Tromsdal.

I 2006 ble Jannik Iversen dømt til syv måneders ubetinget fengsel for å ha skutt Christer Tromsdal i beinet utenfor Frogner kirke den 7. desember 2004. Under rettssaken hevdet Iversen at Tromsdal skyldte ham penger, og at Tromsdal hadde bedt ham skaffe ham et skytevåpen. Videre hevdet Iversen at Tromsdal ble truffet av et vådeskudd som fulgte av et basketak som oppstod da Iversen tok frem en pistol da det viste seg at Tromsdal ikke hadde med pengene han skulle betale ham i avdrag for et lån. Tromsdal hevdet derimot at han havnet i problemer fordi han hadde kausjonert for flere av Lindegaards lån. Tromsdal nektet også for at han hadde bedt Iversen om et våpen. I en rettssak mot Iversen i 2019 ga Iversen en annen forklaring. Iversen hevdet da at han oppsøkte Tromsdal på vegne av Kjell Inge Røkke, som angivelig skal han ha tilbudt ham 100 millioner kroner for oppdraget. Retten festet ikke lit til Iversens anklager mot Røkke.

I 2004 ble Iversen dømt til 120 dagers fengsel for å ha ødelagt inventaret på en kafé i Hegdehaugsveien i Oslo og drapstruet en ansatt. 
Utålmodig på grunn av manglende betjening hadde Iversen gått bak bardisken, hvorpå politiet ble tilkalt så Iversen ble kastet ut av kafeen. Neste morgen dukket Iversen opp på kafeen med et balltre og knuste alt han kunne knuse, ifølge hans egen forklaring i retten.

Jannik Iversen ble kjent for allmennheten da han i januar 2018 ble pågrepet for grov utpressing av forretningsmannen Kjell Inge Røkke. Iversen ble 25. oktober 2019 dømt til fengsel i ett år og åtte måneder for å ha forsøkt presse Røkke for opp mot 20 millioner kroner ved å true med å offentliggjøre private opplysninger om ham. Utpressingsforsøket pågikk fra november 2017 til januar 2018.

Referanser

Pengeinnkrevere
Nordmenn dømt for lovbrudd
Personer fra Oslo